Document ID: 32013R0141

KOMISIJOS REGLAMENTAS (ES) Nr. 141/2013
2013 m. vasario 19 d.
kuriuo įgyvendinamos Europos Parlamento ir Tarybos reglamento (EB) Nr. 1338/2008 dėl Bendrijos statistikos apie visuomenės sveikatą ir sveikatą bei saugą darbe nuostatos dėl Europos gyventojų sveikatos tyrimu grindžiamos statistikos
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1338/2008 dėl Bendrijos statistikos apie visuomenės sveikatą ir sveikatą bei saugą darbe (1), ypač į jo 9 straipsnio 1 dalį,
kadangi:
(1)
Reglamentu (EB) Nr. 1338/2008 nustatoma bendra sistemingo Europos visuomenės sveikatos ir sveikatos bei saugos darbe statistikos rengimo sistema;
(2)
Reglamento (EB) Nr. 1338/2008 9 straipsnio 1 dalyje nurodyta, kad norint nustatyti teiktinus to reglamento I priede nurodytus sveikatos būklės, sveikatą lemiančių veiksnių ir sveikatos priežiūros duomenis, metaduomenis ir tų duomenų teikimo ataskaitinius laikotarpius ir intervalus, būtinos įgyvendinimo priemonės;
(3)
šis statistinių duomenų rinkinys būtinas, kad būtų galima geriau stebėti Sąjungos sveikatos programas ir socialinės įtraukties, socialinės apsaugos, sveikatos srities nelygybės ir sveiko senėjimo politikos sritis;
(4)
valstybių narių Komisijai (Eurostatui) pateikti konfidencialūs duomenys turėtų būti tvarkomi laikantis statistinių duomenų konfidencialumo principo, kaip nustatyta 2009 m. kovo 11 d. Europos Parlamento ir Tarybos reglamente (EB) Nr. 223/2009 dėl Europos statistikos (2) ir 2000 m. gruodžio 18 d. Europos Parlamento ir Tarybos reglamente (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3);
(5)
pagal Reglamento (EB) Nr. 1338/2008 6 straipsnį buvo atlikta ir įvertinta sąnaudų ir naudos analizė. Pagal tą analizę nustatyta, kad palyginami Sąjungos masto duomenys būtų labai naudingi sveikatos ir socialinės politikos sprendimams ir mokslo reikmėms, be to, taikant bendras priemones šalių duomenys būtų nuoseklesni, o susijusios sąnaudos priklausytų nuo prašomų kintamųjų integravimo lygio ir nacionaliniuose tyrimuose taikomų metodikų;
(6)
šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Taikymo sritis
Europos gyventojų sveikatos tyrimu (EGST) grindžiama Europos statistika aprėpia sveikatos būklę, sveikatos priežiūrą, sveikatą lemiančius veiksnius ir socialines bei demografines ne jaunesnių kaip 15 m. gyventojų charakteristikas.
2 straipsnis
Apibrėžtys
Šiame reglamente vartojamų terminų apibrėžtys:
1) namų ūkis- vienas gyvenantis asmuo arba grupė kartu tame pačiame asmeniniame būste gyvenančių asmenų, kurie dalijasi išlaidas, įskaitant bendrą apsirūpinimą gyvenimui būtinomis priemonėmis; ši apibrėžtis netaikoma kolektyviniams namų ūkiams, kaip antai ligoninėms, slaugos arba globos namams, kalėjimams, kareivinėms, religinėms įstaigoms, internatams arba bendrabučiams;
2) nuolatinė gyvenamoji vieta- vieta, kurioje asmuo paprastai yra kasdien poilsio metu, nepaisant laikinojo išvykimo poilsiauti, atostogauti, į svečius, verslo reikalais, gydytis arba keliaujant religijos tikslais į šventąsias vietas, arba, jei nėra duomenų, teisėta ar registruota gyvenamoji vieta.
Atitinkamos geografinės vietovės nuolatiniais gyventojais yra laikomi tik asmenys, kurie:
a)
iki ataskaitinės dienos savo nuolatinėje gyvenamojoje vietoje nuolat gyveno ne trumpiau nei 12 mėnesių; arba
b)
per paskutinius 12 mėnesių iki ataskaitinės dienos atvyko į savo nuolatinę gyvenamąją vietą ketindami joje pasilikti ne trumpiau nei vienus metus.
Jei a ar b punktuose nurodytų aplinkybių neįmanoma nustatyti, nuolatinė gyvenamoji vieta yra teisinė arba registruota gyvenamoji vieta;
3) mikroduomenys- neagreguoti duomenys arba atskirų vienetų charakteristikų rodikliai;
4) metaduomenys- kitus duomenis ir statistinės veiklos procesus apibrėžiantys ir apibūdinantys duomenys.
3 straipsnis
Būtinieji duomenys
1. Kiekviena valstybė narė Komisijai (Eurostatui) pateikia I priede nurodytus mikroduomenis.
2. Šie mikroduomenys grindžiami nacionalinėmis reprezentatyviomis tikimybinėmis imtimis.
3. Siekdama, kad visų šalių tyrimų rezultatai būtų kuo labiau suderinami, Komisija (Eurostatas), glaudžiai bendradarbiaudama su valstybėmis narėmis, parengia Europos gyventojų sveikatos tyrimo vadovą, kuriame būtų pateiktos metodinės ir praktinės rekomendacijos, atrankos gairės ir pavyzdinis klausimynas.
4. Mažiausias tinkamas imties dydis, apskaičiuotas remiantis paprastąja atsitiktine atranka, nurodytas II priede. Svorio koeficientai apskaičiuojami taip, kad būtų atsižvelgiama į vienetų atrankos tikimybę, neatsakymo lygį ir prireikus imties koregavimą dėl išorės duomenų, susijusių su asmenų pasiskirstymu tikslinėje grupėje.
5. Į tyrimą neįtraukiamos mažos šalių teritorijos dalys, kuriose gyvena ne daugiau kaip 2 % atitinkamos valstybės narės nuolatinių gyventojų, ir III priede išvardytos šalių teritorijos.
4 straipsnis
Ataskaitiniai metai ir gyventojai
1. Ataskaitiniai metai yra 2013, 2014 arba 2015 m.
2. Į tyrimą įtraukiami ne jaunesni kaip 15 m. gyventojai, gyvenantys asmeniniuose namų ūkiuose atitinkamos valstybės narės teritorijoje tuo metu, kai renkami duomenys.
3. Duomenys renkami bent per tris mėnesius, iš kurių bent vienas mėnuo - rudens sezono (rugsėjis-gruodis).
5 straipsnis
Atitinkami metaduomenys
1. Su kokybe susiję atitinkami metaduomenys teikiami remiantis Europos statistikos sistemos standartu, kurį nurodo Komisija (Eurostatas) ir dėl kurio susitariama su valstybėmis narėmis.
2. Valstybės narės šiuos metaduomenis pateikia Komisijai (Eurostatui) ne vėliau kaip per du mėnesius po mikroduomenų pateikimo.
6 straipsnis
Mikroduomenų ir atitinkamų metaduomenų teikimas Komisijai (Eurostatui)
1. Valstybės narės perduoda šiame reglamente nurodytus baigtus rengti ir patvirtintus mikroduomenis, kuriems pritaikyti svorio koeficientai, ir su kokybe susijusius atitinkamus metaduomenis, laikydamosi Komisijos (Eurostato) nustatyto keitimosi duomenimis standarto. Mikroduomenys ir su kokybe susiję atitinkami metaduomenys teikiami per vieną bendrą prieigą.
2. Mikroduomenys pateikiami ne vėliau kaip 2015 m. rugsėjo 30 d. arba per devynis mėnesius nuo nacionalinių duomenų rinkimo laikotarpio pabaigos, jei tyrimas vykdomas ir po 2014 m. gruodžio mėn.
7 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. vasario 19 d.

Labels: 12
0
19